Manastir Svetog Jovana Krstitelja u Jašunji
Manastir Svetog Jovana Krstitelja se nalazi kod mesta Jašunja, grad Leskovac. Sagrađen je 1517. godine i ima status spomenika kulture.

Na obroncima Babičke gore, trinaest kilometara severoistočno od Leskovca, od sela Babičko, Golema Njiva do Jašunje nalaze se tri stara manastira, Babičko, Vavedenja Presvete Bogorodice i Svetog Jovana Krstitelja.

Istorija i arhitektura 
Crkvu posvećenu Svetom Jovanu Krstirelju muškog manastira je podigao sa braćom Andronik Kantakuzen, na mestu starijeg manastira. Podignuta kao jednobrodna, poluobličasto zasvedena bogomolja sastoji se od trema, priprate kao posebne prostorne jedinice, naosa koji je parovima pilastera organizovan u traveje i oltarskog prostora završenog spolja polukružnom apsidom. Fasade su ozidane kombinacijom lomljenog kamena i opeke po uzoru na srednjovekovna dekorativna iskustva. Značajnija obnova izvedena je 1693. godine nadziđivanjem i promenom krovne konstrukcije. 

U poslednjoj obnovi, držeći se starog programskog rasporeda, zograf Jakov iz Velesa sa sinom Đorđem ponovo je živopisao crkvu 1902. godine.

Arheološki, arhitektonski i slikarski konzervatorski radovi izvedeni su 1986–1987. godine.

Živopis 
Sačuvani živopis potiče iz različitih perioda. Najstariji sloj, u naosu, nastao je 1524. godine zaslugom nekoga Petra iz Sofije. U srednjim zonama zidova priprate vide se ostaci živopisa za koji se pretpostavlja da je oslikan posle fresaka naosa a pre fasadnih slika iz 1583. godine. Bogat tematski repertoar obuhvata cikluse Velikih praznika, Hristovih stradanja, Bogorodičinog akatista i opširan žitijni ciklus patrona.

Vidi još 
 Spisak manastira Srpske pravoslavne crkve
 Spisak spomenika kulture u Jablaničkom okrugu
 Manastir Vavedenja Svete Bogorodice

Izvori

Spoljašnje veze 

 Manastir Jašunja - Golema Njiva eparhijaniska.rs
 Manastir Bogorodičkog Vavedenja spomenicikulture.mi.sanu.ac.rs
 Manastir Svetog Jovana Jašunja manastiri-crkve.com
 Republički zavod za zaštitu spomenika kulture - Beograd heritage.gov.rs
 Pet vekova manastira Svetog Jovana („Večernje novosti“, 3. maj 2015)
 Svetinja nikla iz pepela („Politika”, 3. oktobar 2016)

Manastiri Eparhije niške
Srednjovekovni manastiri u Srbiji
Leskovac
Spomenici kulture Srbije